Vuelta a España
Vuelta a España (bos. Krug po Španiji) popularna je biciklistička utrka koja se jednom godišnje održava u Španiji, mada neke etape povremeno pređu granice okolnih država. Nadahnuta uspjehom drugih dviju velikih biciklističkih utrka, Tour de Francea i Giro d'Italije, Vuelta je prvi put organizirana 1935. U ranim godinama nekoliko izdanja nije moglo biti održano zbog Španskog građanskog i Drugog svjetskog rata, ali se od 1955. održava svake godine. Kako je Vuelta stjecala prestiž i popularnost, utrka je produžena, a njena važnost počela se širiti van Španije, pa u njoj danas učestvuju i biciklisti iz cijelog svijeta. Od 1979. utrku je organizirala i njom upravljala kompanija Unipublic sve do 2014, kada je kontrolu stekao Amaury Sport Organisation; kompanije otad sarađuju u organizaciji.